**ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗАШТИТА И БЛАГОСОСТОЈБА НА ЖИВОТНИТЕ**

Член 1

Во Законот за заштита и благосостојба на животните Законот за заштита и благосостојба на животните (“Службен весник на Република Северна Македонија” бр. 149/14, 149/15 и 53/16) во членот 3 став (2) точката 47 се менува и гласи:

„47**. „Одгледувачница“** е објект во кој се чуваат две и повеќе репродуктивно способни женки од видот куче.“

По точката 47 се додаваат две нови точки 48 и 49 кои гласат:

„48. **„Регистриран сопственик на куче“** е физичко или правно лице кое држи една репродуктивно способна женка од видот куче и/или еден или повеќе репродуктивно способни мажјаци од видот куче.

 49. **„Стерилизација“** е хируршка процедура со која трајно се оневозможува репродукција на животното.“

Точките 48 и 49 стануваат точки 50 и 51.

Член 2

Во членот 4 по ставот (16) се додаваат три нови ставови (17), (18) и (19) кои гласат:

„(17) Забрането е неконтролирано размножување, продажба и давање на подарок домашни миленици, освен во услови пропишани со овој закон.

(18) Забранета е продажба и давање на подарок кучиња и мачки во продавници за домашни миленици.

(19) Забранета е продажба и давање на подарок домашни миленици на малолетници.“

Член 3

Во членот 26 ставот (5) се менува и гласи:

„(5) Сопствениците кои држат репродуктивно способно животно од видот куче треба да го стерилизираат, освен во случај кога се регистрирани сопственици на куче или имаат регистрирано одгледувачница. Регистрираните сопственици на куче и одгледувачниците треба да го пријават леглото од своите животни во овластена ветеринарна амбуланта, клиника или болница, да ги идентификуваат и регистрираат младенчињата согласно Законот за идентификација и регистрација на животните пред да ги подарат на друг сопственик или да ги стават во промет, како и да ги пријават лицата кај што ги вдомиле младенчињата. Трошоците за овие постапки се на товар на регистрираните сопственици на куче и одгледувачниците.“

Ставот (6) се менува и гласи

„(6) Регистрираните сопственици на куче и одгледувачниците треба да бидат регистрирани и да водат евиденција. Евиденцијата треба да ја чуваат најмалку три години и истата треба да биде достапна на увид на барање на Агенцијата. “

Ставот (7) се менува и гласи:

„(7) Продавниците за домашни миленици и одгледувачниците за да бидат регистрирани треба да ги исполнуваат барањата во однос на условите, просториите и опремата.“

Ставот (8) се менува и гласи:

„(8) Продавниците за домашни миленици треба да бидат регистрирани и да водат евиденција. Евиденцијата треба да ја чуваат најмалку три години и истата треба да биде достапна на увид на барање на Агенцијата. “

Ставот (9) се менува и гласи:

„(9) Регистрираните сопственици на куче, одгледувачниците и продавниците на домашни миленици се регистрираат во регистер на регистрирани сопственици на куче, одгледувачници и продавници за домашни миленици кој го води Агенцијата, врз основа на поднесено барање.“

Ставот (10) се менува и гласи:

„(10) Регистрираните сопственици на куче, одгледувачниците и продавниците за домашни миленици не смеат да стават во промет или подарат домашни миленици кои не се идентификувани и регистрирани согласно Законот за идентификација и регистрација на животните.“

По ставот (10) се додава нов став (11) кој гласи:

„(11) Регистрираните сопственици на куче и одгледувачниците за да бидат регистрирани треба да ги исполнуваат условите за држење на домашни миленици наведени во одлуката за комунален ред на надлежната општина.“

Ставот (11) станува став (12) кој се менува и гласи:

„(11) Директорот на Агенцијата го пропишува начинот и постапката на регистрација на сопствениците на куче, одгледувачниците и продавниците на домашни миленици, барањата во однос на условите, просториите и опремата за продавниците за домашни миленици и одгледувачниците и формата и содржината на евиденцијата која треба да ја водат регистрираните сопственици на куче, одгледувачниците и продавниците на домашни миленици, како и формата и содржината на регистарот од став (9) на овој член.“

Член 4

Во членот 28 во ставот (3) зборовите „треба да се кастрираат, односно ојаловуваат“ се менуваат и гласат:

„треба да се стерилизираат“

Во членот 28 по ставот (8) се додава нов став (9) кој гласи:

„Директорот на Агенцијата донесува годишен план за контрола на активностите пропишани во ставот (3) на овој член. Активностите може да се вршат во соработка со здруженијата за заштита и благосостојба на животните.“

Ставот (9) станува став (10)

Член 5

Во членот 30 став (1) алинеја 3 се брише

Во членот 30 став (7) се менува и гласи

„(7) Директорот на Агенцијата го пропишува начинот на спроведување и содржината на обуката за сопствениците на опасни кучиња, начинот на спроведување на тестот за социјализација, формата и содржината на Регистарот на опасни кучиња, како и висината на трошоците за спроведената обука“

Член 6

Во членот 31 во ставот (4) зборовите „истото се кастрира односно ојаловува“ се менуваат и гласат:

„истото се стерилизира“

Член 7

Во членот 32 во ставот (2) зборовите „се кастрира и ојаловува“ се менуваат и гласат:

„се стерилизира“

Член 8

Во членот 60 во ставот (2) по зборот „За одредбите од“ се додаваат нови зборови кои гласат:

„член 26 ставови (5) и (6), “

Член 9

Во членот 61 во ставот (1) после зборот „од членот 64“ се додаваат нови зборови кои гласат:

„став (1) точка 2), 3) и 7),“

Член 10

Во член 64 во став (1) зборот „ 100 евра“ се заменува со зборот „350 евра“

Во ставот (1) точката 4) се брише

Точката 5) станува точка 4) која се менува и гласи:

„4) Регистрираните сопственици на куче и одгледувачниците не водат евиденција ( член 26 став (6)). “

Точката 6) станува точка 5)

Точката 7) се брише

Точките 8) и 9) стануваат точки 7) и 8).

Ставот (3) се менува и гласи:

„Глоба во износ од 150 евра во денарска противвредност ќе му се изрече на физичко лице за прекршокот од ставот (1) на овој член.“

Член 11

Во членот 65 во ставот (1) зборот „500“ се заменува со зборот „700“

Во членот 65 во ставот (1), точките 49), 50) се менуваат и гласат:

„49) Сопствениците на куче и одгледувачниците не се регистрирани. (член 26 став (6)).

50) Одгледувачниците и продавниците за домашни миленици не ги исполнуваат барањата во однос на условите, просториите и опремата и не се регистрирани (член 26 став (7)). “

По точката 55) се додаваат две нови точки 56) и 57) кои гласат:

„56) Регистрираните сопственици на куче, одгледувачниците и продавниците за домашни миленици ставаат во промет или даваат на подарок домашни миленици кои не се идентификувани и регистрирани (член 26 став (10)).

57) Регистрираните сопственици на куче и одгледувачниците не го пријават леглото од своите животни во овластена ветеринарна амбуланта, клиника или болница, и не ги идентификуваат и регистрират младенчињата согласно Законот за идентификација и регистрација на животните пред да ги подарат на друг сопственик или ги стават во промет како и не ги пријавиле лицата кај кои ги вдомиле младенчињата (член 26 став (5)).“

Во ставот (2) зборовите „50 до 75“ се заменуваат со зборовите „250 до 300“

Член 12

Во членот 66 во ставот (1) точката 20) се менува и гласи:

„20) постапува спротивно на на одредбите наведени во ставот (3) на членот 28 од овој закон“

Во членот 66 во ставот (1) по точката 50 се додаваат три нови точки кои гласат

„51) Неконтролирано размножува, продава или дава на подарок домашни миленици,

52) Продава или дава на подарок кучиња и мачки во продавници за домашни миленици.

53) Врши продажба или дава на подарок на домашни миленици на малолетници.“

Во ставот (2) зборовите „150 до 225“ се заменуваат со зборовите „350 до 500“

Член 13

Во членот 68 ставот (7) се менува и гласи:

„Одгледувачите на кокошки несилки треба да ги исфрлат основните кафезни системи од употреба со влегување на Република Северна Македонија во Европската Унија. Одгледувалиштата кои се отвараат по стапување на сила на овој закон немаат инсталирано основни кафезни системи за држење на кокошки несилки“.

Член 14

Одредбите од законот пропишани во член 26 став (5) и член 4 став (17) ќе почне да се применуваат во рок од шест месеци од влегување во сила на овој закон.

Член 15

Овој закон влегува на сила осмиот ден од денот на објавувањето во „Службен весник на Република Северна Македонија“